钦定古今图书集成/方舆汇编/边裔典/第097卷 > 元
## 钦定古今图书集成/方舆汇编/边裔典/第097卷 > 元

### 世祖至元二十九年命福建江西湖广三行省会兵征瓜哇

按《元史世祖本纪》，“至元二十九年二月，以泉府大卿
亦黑迷失、邓州旧军万户史弼、福建行省右丞高兴，
并为福建行中书省平章政事，将兵征瓜哇。七月，诏
以史弼代亦黑迷失、高兴将万人征瓜哇。”　按《瓜哇
传》，瓜哇在海外，视占城益远。自泉南登舟海行者，先
至占城而后至其国，其风俗土产不可考。大率海外
诸“蕃国多出奇宝，取贵于中国，而其人则丑怪情性、
语言与中国不能相通。世祖抚有四夷，其出师海外
诸蕃者，惟瓜哇之役为大。”至元二十九年二月，诏福
建行省除史弼、亦黑迷失、高兴平章政事，征瓜哇。会
福建、江西、湖广三行省兵凡二万，设左右军都元帅
府二，征行上万户四，发舟千艘，给粮一年、钞四万锭，
降虎符十、金符四十、银符百、金衣段百端，用备功赏。
亦黑迷失等陛辞，帝曰：“卿等至瓜哇，明告其国君民。
朝廷初与瓜哇通使，往来交好，后刺诏使孟右丞之
面，以此进讨。”九月，军会庆元，弼亦黑迷失领省事，赴
泉州。兴率辎重自庆元登舟涉海。十一月，福建、江西、
湖广三省军会泉州。十二月，自后渚启行。

至元三十年，史弼等征瓜哇，大破之。其国王出降，还
其地，具入贡礼。

按《元史世祖本纪》，至元三十年八月，敕福建行省放
瓜哇出征军归其家。　按《瓜哇传》：三十年正月至勾
栏山议方略，“二月，亦黑迷失、孙参政先领本省幕官，
并招谕瓜哇等处宣慰司官曲出海牙、杨梓、全忠祖、
万户张塔剌赤等五百馀人，船十艘，先往招谕之。大
军继进于吉利门。弼兴进至瓜哇之杜并足，与亦黑
迷”失等议，“分军下岸，水陆并进。”弼兴孙参政帅都元
帅那海、万户甯居仁等水军自杜并足由戎牙路港
口至八节涧。兴与亦黑迷失帅都元帅郑镇国、万户
脱欢等马步军自杜并足陆行。以万户申元为前锋，
遣副元帅土虎登哥、万户褚怀远、李忠等，乘钻锋船，
由戎牙路于麻喏巴歇浮梁前进，赴八节涧期会招
谕。瓜哇宣抚司官言：“瓜哇主婿土罕必阇耶举国纳
降，土罕必阇耶不能离军”，先令杨梓、甘州不花、全忠
祖引其宰相昔剌难答吒耶等五十馀人来迎。三月
一日，会军八节涧。涧上接杜马班王府，下通莆奔大
海，乃瓜哇咽喉必争之地。又其谋臣希宁官沿河泊
舟，观望成败，再三招谕不降。行省于涧边设偃月营，
留万户王天祥守河津，土虎登哥、李忠等领水军，郑
镇国省都镇抚伦信等领马步军，水陆并进。希宁官
惧，弃船宵遁，获《鬼头》大船百馀艘。令都元帅那海，万
户甯居仁、郑珪、高德诚、张受等镇八节涧海口。大军
方进，土罕必阇邪遣使来告，葛郎王追杀至麻喏巴
歇，请官军救之。亦黑迷失、张参政先往安慰土罕必
阇邪、郑镇国引军赴章孤接援。兴进至麻喏巴歇，却
称“葛郎兵未知远近。”兴回八节涧，亦黑迷失寻报贼
兵今夜当至，召兴赴麻喏巴歇。七日，葛郎兵三路攻
土罕必阇邪。八日黎明，亦黑迷失、孙参政率万户李
明迎贼于西南，不遇。兴与脱欢由东南路与贼战，杀
数百人，馀奔溃山谷。日中，西南路贼又至，兴再战，至
晡又败之。十五日，分军为三道伐葛郎，期十九日会
答哈听炮声接战，土虎登哥等水军溯流而上，亦黑
迷失等由西道，兴等由东道进，土罕必阇邪军继其
后。十九日，至答哈。葛郎国主以兵十馀万交战，自卯
至未，连三战，贼败奔溃，拥入“河死者数万人，杀五千馀人。”国主入内城拒守，官军围之，且招其降。是夕，国
主哈只葛当出降，抚谕令还。四月二日，遣土罕必阇
邪还其地，具入贡礼，以万户捏只不丁、甘州不花率
兵二百护送。十九日，土罕必阇邪背叛逃去，留军拒
战。捏只不丁、甘州不花、省掾冯祥皆遇害。二十四日，
军还，得哈只葛当妻子官属百馀人，及地图户籍，所
上金字表以还。　按《史弼传》，世祖欲征瓜哇，谓弼曰：
“诸臣为吾腹心者少，欲以瓜哇事付汝。”对曰：“陛下命
臣，臣何敢自爱。”二十七年，遥授尚书省左丞，行浙东
宣慰使，平处州盗。二十九年，拜荣禄大夫、福建等处
行中书省平章政事，往征瓜哇，以亦黑迷失、高兴副
之，付金符百五十、币帛各二百，以待有功。十二月，弼
以五千人合诸军发泉州。风急涛涌，舟掀簸，士卒皆
数日不能食。过七洲洋、“万里石塘，历交趾、占城界。明
年正月，至东董、西董山、牛崎屿，入混沌大洋、橄榄屿、
假里、马答、勾栏等山，驻兵伐木，造小舟以入。”时瓜哇
与邻国葛郎构怨，瓜哇主哈只葛达那加剌已为葛
郎主哈只葛当所杀。其婿土罕必阇邪攻哈只葛当
不胜，退保麻喏巴歇。闻弼等至，遣使以其国山川、户
口及葛郎国地图迎降求救。弼与诸将进击葛郎兵，
大破之，哈只葛当走归国。高兴言：“瓜哇虽降，倘中变
与葛郎合，则孤军悬绝，事不可测。”弼遂分兵三道，与
兴及亦黑迷失各将一道攻葛郎。至答哈城，葛郎兵
十馀万迎敌，自旦至午，葛郎兵败，入城自守，遂围之。
哈只葛当出降，并取其妻子官属以归。土罕必阇邪
乞归，易降表及所藏珍宝入朝。弼与亦黑迷失许之，
遣万户捏只不丁、甘州不花以兵二百人护之还国。
土罕必阇邪于道杀二人以叛，乘军还，夹路攘夺。弼
自断后，且战且行，行三百里，得登舟。行六十八日，夜
达泉州，士卒死者三千馀人。有司数其俘获金宝、香
布等直五十馀万，又以没理国所上金字表及金银、
犀象等物进。于是朝廷以其亡失多，杖十七，没家赀
三之一。元贞元年，起同知枢密院事。月儿鲁奏：“弼等
以五千人渡海，二十五万里入近代，未尝至之国，俘
其王及谕降傍近小国，宜加矜怜。”遂诏以所籍还之。
拜荣禄大夫、江西等处行中书省右丞。

### 成宗元贞元年九月丁亥瓜哇遣使来献方物

按：《元史成宗本纪》云云。